II.1. Iwudam : d nutni i d aferdis agejdan deg lebni n yal taḥkayt, acku d tigawin ixeddmen yiwudam-agi i yesselḥayen ineḍruyen n tedyant ɣer zdat d acu kan deg wungal ad naf iwudam-agi d wid yeṭṭuqten mačči am tullist. Reuter.Y yenna-d : « Iwudam sɛan tawuri d tameqqrant deg lebni n teḥkayin, ssebganen-d tigawin, akken ixeddem gar-asent assaɣen yesɛan lmeɛna, s unamek nniḍen, yal tadyant d tadyant n yiwudam ».12 Aya yessebgan-d akken ilaq ayen i d-nenna deg tazwara belli awadem d aferdis agejdan deg lebni n tedyanin.